Invocazione
Faghet su poeta s'esordiu de su cantu 
improrende s'azudu da Deus. 

1 
Non canto sas bellesas vantaggiosas 
Chi abbagliant su mundu tott'in d'una, 
Ma canto, si m'azuat sa fortuna, 
De turmentos e palmas gloriosas; 
Canto sas gratas legges religiosas 
Ch'a sa fide de Cristos nos aduna(nt), 
E si happo fortuna e resistenzia 
Canto de sa Divina Onnipotenzia. 
  
2 
O Signore supremu e soberanu, 
Babb'e s'humana generazione, 
Ca deo happo paga istruzione 
De preigare a s'homine tiranu, 
Manda sa tua illuminazione 
Ch'illuminet dogni ment'e cor'humanu; 
Pro chi connoscat dogni miscredente 
S'amore tou, o Babbu onnipotente. 
  
3 
Deo tottu cunverter los cheria, 
Ma non bastat sa mia abilidade 
Si tue no mi das attividade 
Che a Giona profeta e a Elia. 
Illumina su coro e mente mia, 
O suprema infinita deidade, 
De santa caridade, in custu cantu, 
Pro chi su malu si diventet santu. 
  
4 
De coment'has a Pedru illuminadu 
A Marcu, Luca, Giuanne e Matteu, 
A Simone e Andria e Zebedeu, 
E a tottu s'interu apostoladu, 
Faghe chi siat puru infiammadu 
De amore su tristu coro meu; 
Dendemi forza a poder cunvertire 
Sos ch'a tie non cherent ubbidire. 
  
5 
Deo da te imploro s'assistenzia 
Pro dare a tottu sa cunversione; 
Non faeddo pro vana ambizione 
Ma pro diriger tanta miscredenzia. 
Dami, Signore, ispiritu e sienzia 
De comente nd'has dadu a Salamone, 
Tales chi deo sia tantu addottu 
Chi si cunvertant a sa fide tottu. 
  
6 
Pro chi connoscant puru chie ses tue, 
O Babbu poderosu e sublimadu, 
Dà lughe a sos chi t'hant ismentigadu, 
Pro chi t'ament cun fide, senza nue, 
In dogni part'e su mundu... in tottue; 
Illumina dogn'homine ostinadu 
Dendeli lughe cun connoschimentu, 
Pro chi fuant s'errore ogni momentu. 
  
7 
Tue ch'has fattu s'homine vivente 
Pro ti connoscher, servire e amare, 
Tue procura 'e lu rimediare 
In cust'esigliu 'e sa vida presente; 
L'illumina su coro e i sa mente 
Pro ch'issu lesset s'abìtu e peccare. 
Tales chi pustis sa vida terreste 
Ti gosent tottu in su regnu celeste. 
  
8 
Tue chi dogni tempus has presente 
Supremu Babbu 'e su mundanu gregge, 
Tue chi podes, s'homine curregge 
Senza lu preigare pro niente. 
Dà vera lughe a s'isconnoschente 
Chi non connoschet dottrina nè legge. 
Custu da te necessitat de lughe 
Pro si cunverter a sa tua Rughe. 
  
9 
Dae s'alta, celeste permanenzia, 
Signore soberanu e infinitu, 
Illumina ogni coro malu e frittu, 
In tanta zeghidade e miscredenzia. 
Mustra ancora sa tua onnipotenzia 
Che cando l'has ammustrada in s'Egittu; 
Pro si cunverter dogni coro duru 
Dà lughe a sos chi vivent in s'iscuru. 
  
10 
O Virgine Maria 'e su Carmelu, 
Mama 'e su divinu Redentore, 
Tue, o mama de infinitu amore, 
Besti su coro meu 'e santu zelu, 
Pro chi dirige in sa via 'e su chelu 
S'anima 'e dogn'ingratu peccadore; 
Dami tue ispiritu fervente 
Pro preigare a s'homine incredente. 
  
11 
Tue Virgine pura e sacrosanta, 
Mama nostra divina, piedosa, 
In custa vida terrena affannosa 
Dà nos coraggiu e passenzia tanta, 
Illumina sa zente totta canta 
Cun sa celeste fiama amorosa; 
Pro ch'ament tottu sa fide divina 
E ti connoscant pro Mama e reina. 
  
12 
Mama casta, infallibil'e purissima, 
Miranos tottu cantos cun clemenzia 
E dà a sos peccadores connoschenzia 
Pro chi detestent s'idea indignissima; 
E ament tottu cun fide castissima 
Sas legges tuas cun obbedienzia; 
E faghe ch'in te fide tenzant tottu 
Pro ti connoscher si non t'hant connotu. 
  
13 
Tue chi ses Reina, sole e luna, 
Aurora 'e su chelu e firmamentu, 
Dà lughe a tottus e connoschimentu 
Chi non si perdat anima nisciuna; 
Aggiuda sos terrenos cun fortuna, 
Pro chi ti ament senza fingimentu. 
E dà connoschimentu a cuddos zegos, 
Miscredentes, filosofos e legos. 
  
14 
A incredulos e idolatranos 
Infiamma su coro 'e santu ardore, 
Pro chi tott'ament cun fidele amore 
Sa religione de sos cristianos; 
A cantos b'hat ereticos, paganos 
Lughe lis dà pro connoscher s'errore. 
In summa a dogni naschidu vivente 
Bon'idea li fissa in coro e mente. 
  
15 
Pro chi s'accostent a sos sacramentos 
Sos chi dae sa fide sunt lontanu, 
Tue, o mama de su soberanu, 
Don'a su malu bonos sentimentos; 
Pro chi sos dissolutos violentos 
Detesten puru s'abìtu profanu, 
E si reduant cun devozione 
A sa santa, divina Religione. 
  
16 
Virgine immaculada casta e pura, 
Perfetta mama 'e su divinu Infante, 
Tue, o mare de grazia bundante, 
Illumina ogni coro e mente dura; 
Pro chi t'adoret dogni criatura, 
Dà nos sa lughe ch'est necessitante, 
Pro chi cun custa lughe ogni mortale 
Si conchistet su bene celestiale. 
  
17 
Tue Reina 'e grazias piena 
Attende a custa pregaria mia, 
E faghe chi cunzessa da te siat 
Custa supplica amabile e serena. 
Salva tue dogn'anima terrena 
Da s'infernale pena e tribulia. 
A tales chi a pustis de sa morte 
Ti gosent tottu in sa celeste corte. 
  
18 
O sacra magestade 'e Deus trinu, 
Manu sa prus potente dominante, 
Dade lughe a s'homine birbante 
Pro caminare in su giustu caminu. 
E a su coro ingratu e malandrinu 
Dal'ispiritu forte insuperante, 
Pro chi detestet tantu fagher male 
E si diventet coro liberale. 
  
19 
E tue, Re de su celeste regnu, 
A s'operare nostru attende e mira; 
E a dogni naschidu in coro ispira 
Fiammas de amore pro sustegnu; 
Pro chi su malu si diventet degnu, 
Sa mal'idea a s'homine retira; 
Pro chi totta s'intera umanidade 
Potat fagher cun tegus s'amistade.
    
1913